祖記贊助費不跌反升 全因有個「富爸爸」
2024年04月28日 19:03
東網電視
更多新聞短片
祖雲達斯(左)表現令人失望,並冇影響球隊吸金能力。(Getty Images)
周日(28日)凌晨意甲「褪色大戰」,祖雲達斯主場同AC米蘭打和0比0,祖記已連續3場聯賽不勝,表現令人失望,但並冇影響球隊吸金能力,祖雲達斯同球衣胸口廣告贊助商Jeep續約1年,並有得加價,由原本每年4,200萬歐元(約3.5億港元),增加至4,500萬歐元(約3.8億港元),比冠軍國際米蘭多50%。
由於國際米蘭已提早奪得意甲冠軍,今場成為「亞軍之爭」,雙方表現欠積極,最終互交白卷,第2位AC米蘭繼續領先第3位祖雲達斯5分。祖雲達斯今季唔需要兼顧歐洲賽,成績仍冇起色,遭到唔少批評,但一樣獲得贊助商Jeep加碼續約,每年獲得4,500萬歐元。
意甲球隊波衫胸口廣告贊助費,如果每年有2,000萬歐元已算係「肥約」,國際米蘭屬於極少數每年有3,000萬歐元贊助費,祖記獲得「天價合約」,好大程度上因為Jeep屬於祖記班主阿尼利家族旗下集團一個汽車品牌,大老細為咗支持球隊重振雄風,自然特別闊綽。加上祖雲達斯好大機會取得下屆歐聯入場券,亦係贊助商願意加碼續約嘅另一個原因。